Stjórn Ungra vinstri grænna ( UVG ) lýsir yfir stuðningi við frumvarp fjármálaráðherra um ríkisábyrgð vegna Icesave-reikninganna og hvetur til þess að frumvarpið verði samþykkt án frekari tafa . Þetta kemur fram í yfirlýsingu stjórnar UVG . Ennfremur segir í yfirlýsingu stjórnar UVG : „ Öllum er ljóst hversu alvarlegt Icesave-málið er fyrir íslensku þjóðina . Aftur á móti gera allt of fáir sér grein fyrir því að ekki er hægt að leysa málið án þess að þjóðin beri skaða af . Því lengur sem málið stendur óafgreitt þeim mun meiri verður skaðinn . Vert er að minna á það að fyrri ríkisstjórnir undir forystu Sjálfstæðisflokksins bera fullkomna ábyrgð á einkavæðingu bankanna og því algjöra eftirlits - og aðgerðaleysi sem varð jarðvegur stærstu fjárhagslegu hamfara Íslandssögunnar . Það hefur því verið afar dapurt að horfa uppá óábyrgan málflutning Sjálfstæðismanna að undanförnu þess efnis að fella frumvarpið á Alþingi og leitast við að ná betri samningi . Með þessari tillögu notfæra Sjálfstæðismenn sér eðlilega óánægju almennings með að þurfa að greiða fyrir Icesave-reikningana til þess að klekkja á ríkisstjórninni en hún hefur aftur á móti ekkert með raunhæfa valkosti í stöðunni að gera . Stjórn Ungra vinstri grænna hvetur alþingismenn til þess að horfast í augu við vandamálin og taka á þeim í stað þess að stinga höfðinu í sandinn . Það er orðið tímabært að afgreiða Icesave-málið svo þjóðin og fulltrúar hennar á Alþingi geti farið að einbeita sér alfarið að því að byggja upp betra samfélag . “